Axel Buxhoeveden
Parun Axel Buxhoeveden (Alexander Peter Eduard Buxhoeveden; 21. aprill/3. mai 1856 Kuressaare – 16. veebruar 1919 Kuivastu lähedal) oli Saaremaa rüütelkonna viimane juht (maamarssal) aastatel 1905–1919. Tema vanemad olid baltisakslased, Kuivastu mõisnik, liivimaa maanõunik ja Saaremaa konsistooriumi president Arthur Buxhoeveden (1821–1874) ja Adelheid von Hoyningen-Huene (1827–1907). 1873. aastal õppis ta Tartu ülikooli õigusteaduskonnas. Ta oli Kuivastu, Võlla ja Pädaste (kõik Muhu kihelkonnas), Võhksa (Valjala kihelkonnas) ja aastail 1897–1910 Märjamaa kihelkonna Haimre mõisnik. Ta oli Saaremaa maanõunik, maamarssal, Venemaa keisririigi Siseministeeriumi käsundusametnik, riiginõunik, kammerhärra ja jäägermeister. 11/23. aprillil 1884 abiellus ta Peterburis Carl von Siemensi tütre Charlotte von Siemensiga (1858–1926), neil oli üks poeg ja neli tütart. Axel Buxhoeveden mõrvati Saaremaa mässus, mässajate poolt koos oma venna Arthur Buxhoevedeniga 16. veebruaril 1919.